CELEX: 32020L1756
Language: sl
Date: 2020-11-20 00:00:00
Title: Direktiva Sveta (EU) 2020/1756 z dne 20. novembra 2020 o spremembi Direktive 2006/112/ES o skupnem sistemu davka na dodano vrednost glede identifikacije davčnih zavezancev na Severnem Irskem

25.11.2020   
               
               
                  SL
               
               
                  Uradni list Evropske unije
               
               
                  L 396/1
               
            
         DIREKTIVA SVETA (EU) 2020/1756
         z dne 20. novembra 2020
         o spremembi Direktive 2006/112/ES o skupnem sistemu davka na dodano vrednost glede identifikacije davčnih zavezancev na Severnem Irskem
         SVET EVROPSKE UNIJE JE –
         ob upoštevanju Pogodbe o delovanju Evropske unije in zlasti člena 113 Pogodbe,
         ob upoštevanju predloga Evropske komisije,
         po posredovanju osnutka zakonodajnega akta nacionalnim parlamentom,
         ob upoštevanju mnenja Evropskega parlamenta (1),
         ob upoštevanju mnenja Evropskega ekonomsko-socialnega odbora (2),
         v skladu s posebnim zakonodajnim postopkom,
         ob upoštevanju naslednjega:
         
                     (1)
                  
                  
                     Združeno kraljestvo je 31. januarja 2020 izstopilo iz Evropske unije na podlagi Sporazuma o izstopu Združenega kraljestva Velika Britanija in Severna Irska iz Evropske unije in Evropske skupnosti za atomsko energijo (v nadaljnjem besedilu: Sporazum o izstopu). Sporazum o izstopu določa prehodno obdobje, ki se konča 31. decembra 2020. Do tega datuma se za Združeno kraljestvo in v njem uporabljajo določbe prava Unije o davku na dodano vrednost (DDV). Po tem prehodnem obdobju se določbe prava Unije o DDV za Združeno kraljestvo ali v njem ne uporabljajo več.
                  
               
                     (2)
                  
                  
                     Vendar se na Severnem Irskem (3) v skladu s členom 8 Protokola o Irski/Severni Irski (v nadaljnjem besedilu: Protokol), ki je sestavni del Sporazuma o izstopu, določbe prava Unije o DDV, ki so navedene v Prilogi 3 k Protokolu in zadevajo blago, po prehodnem obdobju še naprej uporabljajo, da bi se preprečila trda meja med Irsko in Severno Irsko.
                  
               
                     (3)
                  
                  
                     Zato bodo za davčne zavezance in nekatere pravne osebe, ki niso davčni zavezanci, veljale določbe prava Unije o DDV za transakcije z blagom na Severnem Irskem, za vse druge transakcije v Združenem kraljestvu, vključno v zvezi s Severno Irsko, pa bodo zanje veljale določbe zakonodaje Združenega kraljestva o DDV.
                  
               
                     (4)
                  
                  
                     Za pravilno delovanje sistema DDV v Uniji je bistveno, da se dodeli posebna identifikacijska številka za DDV vsem davčnim zavezancem, ki dobavljajo blago na Severnem Irskem, in vsem davčnim zavezancem ali pravnimi osebami, ki niso davčni zavezanci, ki blago pridobivajo znotraj Skupnosti, kot so navedeni v točkah (a), (b) in (c) člena 214(1) Direktive Sveta 2006/112/ES (4), ali davčnim zavezancem zaradi uporabe neobveznih posebnih ureditev za davčne zavezance, ki prodajajo blago na daljavo.
                  
               
                     (5)
                  
                  
                     Zato bi bilo treba na Severnem Irskem uvesti posebne identifikacijske številke za DDV s posebno predpono, da bi se lahko razlikovalo med davčnimi zavezanci in pravnimi osebami, ki niso davčni zavezanci, katerih transakcije z blagom na Severnem Irskem so predmet določb prava Unije o DDV, in osebami, ki opravljajo druge transakcije, za katere so identificirane za namene DDV v Združenem kraljestvu.
                  
               
                     (6)
                  
                  
                     Predpone identifikacijskih številk za DDV v Uniji praviloma temeljijo na oznaki ISO – 3166 alfa 2 po kateri je mogoče identificirati državo članico, ki jo je izdala. Severna Irska nima posebne oznake v okviru tega sistema, vendar standard ISO predvideva možnost uporabe oznak X za ozemlja, ki nimajo posebne oznake. Zato je primerno, da se za Severno Irsko predlaga oznaka „XI“.
                  
               
                     (7)
                  
                  
                     Direktivo 2006/112/ES bi bilo zato treba ustrezno spremeniti –
                  
               SPREJEL NASLEDNJO DIREKTIVO:
         
            Člen 1
            V členu 215 Direktive 2006/112/ES se doda naslednji odstavek:
            
               „Za Severno Irsko se uporablja predpona ‚XI‘.“
            
         
         
            Člen 2
            
               1.   Države članice uveljavijo zakone in druge predpise, potrebne za uskladitev s to direktivo, do 31. decembra 2020. O tem takoj obvestijo Komisijo.
               Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja in obliko izjave določijo države članice.
            
            
               2.   Države članice sporočijo Komisiji besedila temeljnih določb predpisov nacionalnega prava, sprejetih na področju, ki ga ureja ta direktiva.
            
         
         
            Člen 3
            Ta direktiva začne veljati dan po objavi v Uradnem listu Evropske unije.
         
         
            Člen 4
            Ta direktiva je naslovljena na države članice.
         
         
            V Bruslju, 20. novembra 2020
            
               
                  Za Svet
               
               
                  Predsednik
               
               M. ROTH
            
         
         
            (1)  Mnenje z dne 11. novembra 2020 (še ni objavljeno v Uradnem listu).
         
            (2)  Mnenje z dne 29. oktobra 2020 (še ni objavljeno v Uradnem listu).
         
            (3)  Pod pogojem demokratične privolitve na Severnem Irskem k nadaljnji uporabi členov 5 do 10, navedene v členu 18(1) Protokola.
         
            (4)  Direktiva Sveta 2006/112/ES z dne 28. novembra 2006 o skupnem sistemu davka na dodano vrednost (UL L 347, 11.12.2006, str. 1).